VIIENDA KOOSSEISU

MÄÄRUS

Haapsalu,								31. oktoober 2008 nr 
									Eelnõu

Haapsalu linna arengukava 2007-2011 muutmine

Kohaliku omavalitsuse korralduse seaduse § 22 lg 1 p 7 ja § 37 ning Haapsalu põhimääruse § 12 lg 1 p 7 ja § 58 alusel

§ 1. Muuta Haapsalu linna arengukava 2007-2011 alljärgnevalt:
1)	Muuta arengukava kehtivusaega ning määrata Haapsalu linna arengukava uueks kehtivusajaks aastad 2009-2013.
2)	Täiendada arengukava punkti 5.2.1. “Looduskeskkond”, alapunkti “Looduskeskse linnakeskkonna säilitamine ja arendamine” lõiku “Korrastada olemasolevaid ning rajada uusi haljasalasid ja parke” lausega “Rekonstrueerida veetorni esine haljasala”.
3)	Täiendada arengukava punkti 5.2.4. “Tehiskeskkond” alapunkti “Linna turismilinnana arendamine” lõiku “Tugevdada Haapsalu kui kuurordilinna kuvandit” lausega “Aidata kaasa väikesadamatesse viiva sissepääsukanali süvendamisele”.

§ 2. Kinnitada Haapsalu linna arengukava tegevuskava 2009-2013 uus terviktekst (Lisa 1).

§ 3. Kinnitada Haapsalu linna arengukava investeeringute kava 2009-2013 uus terviktekst (Lisa 2).

§ 4. Kinnitada Haapsalu linna arengukava Haapsalu linna eelarvestrateegia aastateks 2009-2013 (Lisa 3).

§ 5. Kinnitada Haapsalu linna arengukava 2007-2011 täitmise aruanne 2008. aastal (Lisa 4).

§ 6. Määrus jõustub 01.01.2009. a.

Andreas Rahuvarm
Volikogu esimees

SELETUSKIRI 
Eelnõule ““Haapsalu linna arengukava 2007-2011” muutmine“

Tulenevalt kohaliku omavalitsuse korralduse seadusest vaatab volikogu iga-aastaselt läbi ja võtab vastu otsuse arengukava muutmiseks.

Haapsalu Linnavalitsus on jooksval aastal kehtivat arengukava analüüsinud ja teeb volikogule ettepaneku viia Haapsalu linna arengukava tekstilisse ossa kaks täiendust. Nimelt vajab süvendamist sadamate arengut takistav ja oma madaluse tõttu mereturistidele ebaturvaline sissepääsukanal ning antud tegevuseks on võimalik saada toetust ka EL fondidest.
Teine täiendus on seotud linna haljasalade heakorrastamisega, kuid arengukavast on ekslikult välja jäänud veetorni esise haljasala rekonstrueerimise vajadus.

Haapsalu linna arengukava 2007-2011 olulisem muudatus on aga arengukava kehtivusaja muutmine. Nimelt näeb kohaliku omavalitsuse korralduse seadus ette, et kohalikul omavalitsusüksusel peab olema kolm aastat ette kehtiv arengukava. Sellest tulenevalt teeb linnavalitsus volikogule ettepaneku nimetada uueks arengukava kehtivuse perioodiks aastad 2009-2013 viies ühtlasi Haapsalu linna arengukava vastavusse EL struktuurifondide programmiperioodiga.
Muudatused on ka Haapsalu linna arengukava lisades. Uue terviktekstina on esitatud volikogule Haapsalu linna arengukava elluviimiseks tegevuskava aastateks 2009-2013, kuid täiesti uue dokumendina esitatakse koos arengukavaga Haapsalu linna eelarvestrateegia aastateks 2009-2013, millega omakorda on viidud vastavusse Haapsalu linna investeeringute kava samadeks aastateks.
Eelarvestrateegia koosneb eelneva nelja aasta eelarve täitmisest, käesoleva aasta kinnitatud eelarvest ja järgneva viie aasta eelarve prognoosist. Eelarve strateegia eesmärgiks on anda ülevaade kavandatavate kulude, investeeringute ja laenude mõjust kogu linna eelarvele perioodil 2009-2013. Eelarvestrateegia koostamisel ja linnaeelarve tulude arvestamisel on lähtutud linna rahvastikuga seotud trendidest ja linlaste brutopalga muutustest aastatel 2004-2008. Kasutatud on ka Eesti Panga finantsprognoose.

Koos Haapsalu linna arengukava 2007-2011 muutmise eelnõuga esitab linnavalitsus volikogule kinnitamiseks ka linna arengukava 2008. aasta täitmise aruande.

Linnavalitsus teeb ettepaneku eelnõu määrusena vastu võtta.

Ingrid Danilov, linnapea
17.10.2008